লেভি রাইট
লেভি জর্জ রাইট (ইংরেজি: Levi Wright; জন্ম: ১৫ জানুয়ারি, ১৮৬২ - মৃত্যু: ১১ জানুয়ারি, ১৯৫৩) অক্সফোর্ডে জন্মগ্রহণকারী বিখ্যাত প্রথম-শ্রেণীর ইংরেজ ক্রিকেট তারকা ও ফুটবলার ছিলেন। ১৮৮৩ থেকে ১৯০৯ সময়কালে ঘরোয়া প্রথম-শ্রেণীর কাউন্টি ক্রিকেটে ডার্বিশায়ার দলে অংশগ্রহণ করেছিলেন। দলে তিনি মূলতঃ ডানহাতি ব্যাটসম্যান হিসেবে খেলতেন। এছাড়াও, মাঝে-মধ্যে উইকেট-রক্ষকের ভূমিকায় অবতীর্ণ হয়েছিলেন লেভি রাইট। ১৯০৬-০৭ মৌসুমে ডার্বিশায়ার দলের অধিনায়কত্ব করেছিলেন তিনি। ক্রিকেটের পাশাপাশি ফুটবল খেলায়ও সমধিক দক্ষতা ছিল তার। উনিশজন খেলোয়াড়ের একজনরূপে ডার্বিশায়ারের পক্ষে ক্রিকেট ও ফুটবলে অংশগ্রহণের গৌরবময় অধ্যায়ের সাথে যুক্ত রেখেছেন। ডার্বি কাউন্টি ও নটস কাউন্টির পক্ষে ফুটবল খেলায় অংশ নিয়েছিলেন।